Sveitarfélög fá lítil gjöld í sinn vasa af vindmyllum sem þar eru reistar því aðeins lítill hluti mannvirkisins er metinn til fasteignagjalda. Þetta er ósanngjarnt að mati Samtaka orkusveitarfélaga sem telja að nærsamfélagið eigi líka að njóta góðs af auðlindanýtingu.
Fyrst og fremst hafa sveitarfélögin litið þannig á að þessi tekjustofn, sem eru fasteingaskattarnir, eigi að koma nokkuð óbrenglaðir til sveitarfélaganna. Virkjanamannvirki sem hafa verið undanþegin þessu fasteignamati, að þau eigi að metast eins og önnur mannvirki. Það sé enginn eðlismunur á því og því eigi að greiða af þeim gjöld.
Segir Stefán Bogi Sveinsson, bæjarfulltrúi í Múlaþingi og stjórnarmaður í Samtökum orkusveitarfélaga.
Stíflur virkjana, göng og raflínur eru undanþegin fasteignamati og því eru ekki greidd af þeim fasteignagjöld. Þau eru einungis greidd af stöðvarhúsum virkjana. Á Héraði þýðir þetta að öll fasteignagjöld af Kárahnjúkavirkjun fara til Fljótsdalshrepps því þar er stöðvarhúsið. Ekkert er greitt til Múlaþings þar sem sjálf Kárahnjúkastífla stendur.
Stefán Bogi segir að þessi regla komi afar illa út þegar kemur að því að innheimta fasteignagjöld af vindmyllum. Þá er aðeins hluti vindmyllunnar skilgreindur sem stöðvarhús. Skeiða- og Gnúpverjahreppur reyndi að ná því í gegn að fasteignagjöld yrðu greidd af raunverulegu verðmæti vindmylla en tapaði málinu fyrir yfirmatsnefnd. Tvær vindmyllur við Búrfell eru samtals 400 milljóna virði en fasteignamatið var aðeins 66 milljónir.
Þannig að aðeins örlítill hluti af virði myndmyllu er tekinn inn í fasteignamat. Þetta teljum við bara vera mjög óeðlilegt fyrirkomulag. Þetta er svona eins og það sé byggt þriggja hæða hús og það sé ákveðið að meta bara kjallarann. Það er þannig með alla auðlindanýtingu að það er mikilvægt að allir aðilar njóti arðs þar af. Samfélagið allt þarf að fá sinn hlut af sameiginlegum auðlindum og svo nærsamfélagið sérstaklega. Það er þar sem áhrifin koma fram.

Orkusveitarfélög telja sig fá of lítil gjöld af vindmyllum þar sem aðeins lítill hluti af slíkum mannvirkjum sé metinn til fasteignagjalda. Þetta valdi því að lítið af arði auðlindarinnar skili sér til nærsamfélagsins. 